แลนด์ฯเล็งเพิ่มทุน สนให้กู้4จีกลุ่มทรู
ธนาคารแลนด์ แอนด์ เฮ้าส์ สนร่วมปล่อยกู้ 4จี ให้ทรู หวั่นติดปมปล่อยกู้รายใหญ่
18 ก.พ. 2559

ธนาคารแลนด์ แอนด์ เฮ้าส์ สนร่วมปล่อยกู้ 4จี ให้ทรู หวั่นติดปมปล่อยกู้รายใหญ่
นางสุธารทิพย์ พิสิฐบัณฑูรย์ รองกรรมการผู้จัดการ กลุ่มสินเชื่อ ธนาคารแลนด์ แอนด์ เฮ้าส์ เปิดเผยว่า ในปี 2559 ตั้งเป้าสินเชื่อโต 10-15% จากสินเชื่อรายใหญ่ที่ตั้งเป้าขยายตัว 16-20% เจาะกลุ่มโครงการลงทุนสาธารณูปโภค อสังหาริมทรัพย์ โลจิสติกส์ ขณะที่สินเชื่อรายย่อยหรือสินเชื่อบ้าน ตั้งเป้าเติบโตเพียง 5% เพราะเศรษฐกิจชะลอทำให้ความสามารถในการกู้ของลูกค้ายังไม่ดีเท่าที่ควร
ทั้งนี้ ธนาคารสนใจสนับสนุนทางการเงินบริษัท ทรู มูฟ เอช ยูนิเวอร์แซล คอมมิวนิเคชั่น ที่ชนะการประมูล 4จี แต่มีข้อจำกัดเรื่องการปล่อยกู้ลูกค้ารายใหญ่ (ซิงเกิ้ล เลนดิ้ง ลิมิต) เนื่องจากมีเงินลงทุนในตราสารและกองทุนหลายบริษัทในเครือซีพี หากจะทำการปล่อยกู้ทรู มูฟฯ จะต้องลดพอร์ตลงทุนในเครือซีพีก่อน
นางศศิธร พงศธร กรรมการผู้จัดการ ธนาคารแลนด์ แอนด์ เฮ้าส์ กล่าวว่า ธนาคารมีแผนเพิ่มทุนเพื่อรักษาเงินกองทุนขั้นที่ 1 ไว้ที่ 10.5-11% และกองทุนต่อสินทรัพย์เสี่ยง (บีไอเอส) 14% ภายใต้แผนขยายสินเชื่อเฉลี่ย 10-15% ใน 3 ปีข้างหน้า โดยธนาคารเพิ่มทุนได้เองไม่ต้องรอพันธมิตร